**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** Премахване напостройките (обектите), изградени в подлеза по бул. „Христо Ботев“ до „Печатни платки“

**УВАЖАЕМИ ОБЩИНСКИ СЪВЕТНИЦИ,**

На31.10.2025 г., във връзка с прекратяване на Договор №1 за предоставяне на концесия за извършване на дейност „Довършване изграждането на подлезите на централните магистрали на територията на гр. Русе и привеждането им във вид, удобен за експлоатация“, сключен на 16.10.2000 г. между Община Русе (концедент) и ЕТ „Иво Иванов – Ивона“ (концесионер), поради изтичане на уговорения срок, е извършено приемане на обектите на концесия, представляващи концесионната площ с всички приращения и подобрения върху нея, в т.ч. масивна двуетажна сграда с идентификатор 63427.6.197.1, съгласно Кадастралната карта и кадастралните регистри на град Русе и подлеза с изградените в него търговски обекти. За приемо-предаването е изготвен и двустранно подписан приемо-предавателен протокол.

Съгласно концесионния договор, концесионерът е получил изключителното право да довърши изграждането на подлеза на бул. „Христо Ботев“ до „Печатни платки“ с всички комуникации и да го приведе във вид, удобен за експлоатация, както и особеното право да изработи работни проекти за търговските обекти, съгласно офертата си, да ги съгласува с необходимите инстанции за пускане в експлоатация, да изгради търговските обекти в „Подлеза“ и обслужващата го територия, като има право да променя предназначението им съобразно търговските си интереси и да извършва в тях търговска дейност, като спазва съответните норми.

За реконструкцията на подлеза е издадено Разрешение за строеж №146/17.04.2001 г. С проекта са предвидени реконструкция на съществуващия подлез и изграждане на нова едноетажна обслужваща сграда над съществуващото стълбище на юг от подлеза (от страната на „Печатни платки“). Преустройството се състои в преграждане на подлеза по ширина. Обособени са 3 броя магазини, два от които със складове, склад, офис, битовка и тоалетни. Ширината на прохода, оставена за свободно преминаване по проект е 1,50 м., а при замерване на място е 1,40 м.

Реконструкцията на подлеза и двуетажната обслужваща сграда – снек-бар /магазин за промишлени стоки, два магазина за хранителни стоки, офис и снек-бар/ са въведени в експлоатация с Разрешение за ползване №56/22.05.2002 г. Двуетажната сграда е отразена в кадастралната карта и кадастралните регистри на град Русе с идентификатор 63427.6.197.1, със застроена площ 82 кв. м.

За подземното съоръжение – подлез по бул. „Христо Ботев“ (до бившия завод за „Печатни платки“) с обща застроена площ 267,20 кв. м. (в т.ч. стълби и тунел), с полезна площ на тунела 121,66 кв. м. е съставен Акт №3485/19.12.2000 г. за публична общинска собственост. За построените в подлеза обекти и за двуетажната сграда няма съставен акт за общинска собственост.

Постройките (обектите), намиращи се в подлеза, в т. ч. магазини, складови помещения и тоалетни не се използват, тяхното възстановяване не е целесъобразно и необходимо, допълнително, наличието им в пешеходното съоръжение създава неудобство за преминаващите граждани поради малката му ширина.

Предвид състоянието на подлеза и необходимостта от привеждането му в чисто и безопасно експлоатационно състояние чрез извършване на дейности по ремонтиране на стени, тавани, подови настилки, подходи и стълбища, възстановяване на отводнителните решетки и шахтата на подлеза, осигуряване на достъпна среда, монтиране на нови осветителни тела, изграждане на видеонаблюдение, предлагам обектите, изградени в подлеза на „Печатни платки“, съобразно Разрешение за строеж №146/17.04.2001 г., издадено от гл. архитект на Община Русе и въведени в експлоатация с Разрешение за ползване №56/22.05.2002 г., издадено от началника на РДНСК-Русе, да бъдат премахнати.

С оглед изложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам на Общинския съвет да вземе следното:

**Р Е Ш Е Н И Е:**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 1 от ЗОС, чл. 197, ал. 1 от ЗУТ и чл. 26, ал. 1, т. 9 от Наредба №1 за общинската собственост на Общински съвет – Русе, Общинския съвет реши:

Дава съгласие за премахване на обектите, изградени в подземната площ за пешеходно преминаване в подлеза по бул. „Христо Ботев“ до „Печатни платки“, съобразно Разрешение за строеж №146/17.04.2001 г., издадено от гл. архитект на Община Русе и въведени в експлоатация с Разрешение за ползване №56/22.05.2002 г., издадено от началника на РДНСК-Русе.

**Приложения** *–* копия на:

1. Разрешение за строеж №146/17.04.2001 г.;
2. Разрешение за ползване №56/22.05.2002 г.;
3. АПОС №3485/19.12.2000 г.
4. Приемо-предавателен протокол от 31.10.2025 г.

**ВНОСИТЕЛ:**

**ПЕНЧО МИЛКОВ**

*Кмет на Община Русе*